C 342/10
EL
Επίσημη Εφημερίδα της Ευρωπαϊκής Ένωσης
6.9.2022
Τρίτη 15 Φεβρουαρίου 2022
37. επαναλαμβάνει ότι το 30 % του πολυετούς δημοσιονομικού πλαισίου και το 37 % του NextGenerationEU προορίζονται για τη δράση για το κλίμα, ενώ το 20 % του NextGenerationEU διατίθεται για την ψηφιακή μετάβαση· καλεί την Επιτροπή να παρακολουθεί και να παρέχει στα κράτη μέλη καθοδήγηση και συστάσεις, ώστε να διασφαλίζει ότι αναπτύσσονται οι απαραίτητες δεξιότητες για την επίτευξη της διττής πράσινης και ψηφιακής μετάβασης· εκφράζει τη λύπη του για τον αποκλεισμό των αστικών περιοχών στο πλαίσιο του NextGenerationEU και, επομένως, ζητεί μεγαλύτερη δραστηριοποίηση και συμμετοχή των πόλεων, των κωμοπόλεων και των λειτουργικών αστικών περιοχών στον σχεδιασμό και την υλοποίηση των σχεδίων ανάκαμψης και ανθεκτικότητας· 38. τονίζει την ανάγκη να φυτευτούν περισσότερα δένδρα και να δημιουργηθούν πράσινες στέγες, δεδομένου ότι ο οικολογικός προσανατολισμός των πόλεων έχει σημαντική ψυχαγωγική αξία για τους ανθρώπους και μειώνει τη θερμοκρασία, απορροφά την περίσσεια των όμβριων υδάτων και, επομένως, αντισταθμίζει τις επιπτώσεις της κλιματικής αλλαγής και την απώλεια βιοποικιλότητας· επισημαίνει ότι η ανακαίνιση κτιρίων για εξοικονόμηση ενέργειας και ο επανασχεδιασμός των πόλεων, ώστε να αυξηθούν οι χώροι πρασίνου και να προωθηθούν το περπάτημα και η ποδηλασία, θα συμβάλουν στην εξοικονόμηση πόρων, θα δημιουργήσουν θέσεις εργασίας, θα βοηθήσουν στην καταπολέμηση της ενεργειακής φτώχειας και θα αποφέρουν οφέλη για το κλίμα· 39. τονίζει ότι η συμμετοχή των αστικών περιοχών είναι ζωτικής σημασίας για τη μετάβαση σε μια κλιματικά ουδέτερη κοινωνία και σε μια ευημερούσα, δίκαιη, βιώσιμη και ανταγωνιστική οικονομία· σημειώνει ότι, σε ορισμένες περιπτώσεις, οι τοπικές κυβερνήσεις δεν διαθέτουν την τεχνογνωσία, τους ανθρώπινους πόρους και την πρόσβαση σε υψηλής ποιότητας δεδομένα που απαιτούνται για τη δρομολόγηση δράσεων και την επίτευξη προόδου· πιστεύει, επομένως, ότι η ανάπτυξη ικανοτήτων, η τεχνική υποστήριξη και η χρηματοδότηση πρέπει να αξιοποιηθούν πλήρως, όπως συμφωνήθηκε στον κανονισμό περί κοινών διατάξεων για τις αστικές και προαστιακές αρχές, προκειμένου να επιτευχθούν οι στόχοι της Ευρωπαϊκής Πράσινης Συμφωνίας, και πιστεύει ότι οι αστικές αρχές πρέπει να έχουν άμεση πρόσβαση σε χρηματοδότηση της ΕΕ στο μέλλον·
Καινοτόμες πόλεις 40. τονίζει ότι η ψηφιοποίηση έχει συμβάλει στην αντιμετώπιση ορισμένων από τις άμεσες προκλήσεις που προέκυψαν από την πανδημία, ιδίως κατά τη διάρκεια των περιόδων περιορισμού της κυκλοφορίας, και ότι –μεταξύ των πολλών ανισοτήτων που αποκάλυψε η πανδημία COVID-19– το ψηφιακό χάσμα συνιστά μια σοβαρή ανισότητα· σημειώνει ότι η πανδημία έχει επιταχύνει την ψηφιοποίηση και η τεχνολογία έχει καταστεί επιτακτική για την τηλεργασία, την κατ’ οίκον σχολική εκπαίδευση, το ηλεκτρονικό εμπόριο, την ηλεκτρονική υγεία, την ηλεκτρονική διακυβέρνηση, την ψηφιακή δημοκρατία και την ψηφιακή ψυχαγωγία· καλεί την Επιτροπή να παρακολουθεί στενά αυτές τις εξελίξεις και να διασφαλίσει την πλήρη συμμόρφωση με το κεκτημένο της Ένωσης, ιδίως όσον αφορά τα δικαιώματα των εργαζομένων και τα κοινωνικά δικαιώματα· υπενθυμίζει ότι η ψηφιοποίηση και η ψηφιακή συνδεσιμότητα πρέπει να αποτελούν προτεραιότητα για τις τοπικές κοινότητες κατά την ανάκαμψή τους· επαναλαμβάνει τη σημασία της ύπαρξης επαρκούς νομοθεσίας περί ανταγωνισμού και πλαισίου για τις κρατικές ενισχύσεις που θα παρέχει στα κράτη μέλη πλήρη ευελιξία στο πλαίσιο των κανόνων για τις κρατικές ενισχύσεις με στόχο τη στήριξη της οικονομίας κατά τη διάρκεια της έξαρσης του κορονοϊού, ιδίως με την ανάπτυξη ευρυζωνικών συνδέσεων υψηλής ταχύτητας και υποδομών 5G σε όλες τις πόλεις, ανεξάρτητα από το μέγεθός τους· καλεί τα κράτη μέλη να στηρίξουν τη συνδεσιμότητα, να παράσχουν εξοπλισμό και να διασφαλίσουν την παρουσία εκπαιδευμένου προσωπικού σε δημόσια, κοινωνικά και εκπαιδευτικά ιδρύματα· 41.
ζητεί δράσεις και πολιτικές για μια δίκαιη ψηφιακή μετάβαση, που θα πρέπει να αναπτυχθεί σε διάφορα επίπεδα, τόσο σε επίπεδο πόλεων όσο και σε επίπεδο ΕΕ· ζητεί να αναγνωριστεί η ψηφιακή ένταξη ως δικαίωμα για όλες τις γενιές και να υπάρξει σαφής δέσμευση για την επίτευξη καθολικής συνδεσιμότητας στο διαδίκτυο για τις πόλεις· 42. τονίζει ότι ο ψηφιακός γραμματισμός θα πρέπει να ενισχυθεί ώστε να διευρυνθεί η πρόσβαση σε νέες ευκαιρίες· εκτιμά ότι οι επενδύσεις στην εκπαίδευση και την κατάρτιση πρέπει να ενισχυθούν με ολοκληρωμένα προγράμματα τόσο στον δημόσιο όσο και στον ιδιωτικό τομέα για την αναβάθμιση των δεξιοτήτων των εργαζομένων, την επανειδίκευση και τη διά βίου μάθηση που ανταποκρίνονται στις μεταβολές της ζήτησης για δεξιότητες· ζητεί την προώθηση των γυναικών και των κοριτσιών στην εκπαίδευση και τη σταδιοδρομία στους τομείς των θετικών επιστημών, της τεχνολογίας, της μηχανικής και των μαθηματικών (STEM)· 43.
υπενθυμίζει ότι ο αστικός τουρισμός έχει διαδραματίσει ουσιαστικό ρόλο στον σχεδιασμό αστικών πολιτικών· επισημαίνει ότι οι περισσότερες πόλεις της ΕΕ έχουν πληγεί από πτωτικές τάσεις του τουρισμού μετά το ξέσπασμα της πανδημίας και αναγκάστηκαν να αναζητήσουν νέους και πιο βιώσιμους τρόπους λειτουργίας για την αποκατάσταση του τουρισμού, κάτι που οδήγησε στην αυξημένη χρήση νέων ψηφιακών τεχνολογιών, οι οποίες επέτρεψαν την καλύτερη διαχείριση των αστικών χώρων και των μετακινήσεων των αστικών τουριστών, προκειμένου να αποφεύγεται ο σχηματισμός μεγάλων ομάδων και η δημιουργία επικίνδυνων καταστάσεων στο πλαίσιο της πανδημίας· 44. επισημαίνει ότι οι βιβλιοθήκες και τα πολιτιστικά κέντρα αποτελούν φορείς για τη διευκόλυνση της ψηφιακής και κοινωνικής ένταξης, της διά βίου μάθησης και της πορείας προς την απασχόληση για τις αστικές κοινότητες και τις μειονεκτούσες ομάδες· εφιστά, επιπλέον, την προσοχή στην ανάγκη πρόσθετων χώρων για προσωπικές και πολιτικές ανταλλαγές·